**Kumppanuusfoorumi 26.11.2020**

**Ohjelmatukijärjestöjen puheenvuoro**

Anja Malm, Vammaiskumppanuus & Anne Tarvainen, WWF

Arvoisa ministeri, alivaltiosihteeri, ulkoministeriön edustajat, hyvät kuulijat! Hyvää aamupäivää kaikille!

1. Ohjelmatukijärjestöjen puolesta esitän kiitokset, että näinä poikkeuksellisina aikoina pidetään tärkeitä perinteitä yllä ja järjestetään kumppanuusfoorumi. Yhdessä tekeminen ja kumppanuus ovat erityisen tärkeitä pandemian aiheuttamassa erityislaatuisessa tilanteessa. Ohjelmatukijärjestöt arvostavat suuresti ulkoministeriön ymmärtämystä ja joustavuutta tässä tilanteessa. Erityiskiitos omavastuurahoituksen joustavuudesta tänä vuonna, mikä helpottaa monia järjestöjä varainhankintahaasteiden aikana.
2. Kiitämme hallitusta ja ministeriötä kehitysyhteistyömäärärahojen puolustamisesta ja nostamisessa näinä aikoina, jolloin moni keskustelu ja ajattelu uhkaa käpertyä pienimuotoiseksi. Olemme iloisia, että maan hallitus on nostanut suomalaisten järjestöjen rahoitusta, vaikka edelleen toki ollaan kaukana vuoden 2015 tasosta. Nyt on aika ja paikka kantaa globaalia vastuuta ja taistella sen puolesta, että koronapandemian seuraukset eivät vaaranna pitkäaikaisen kehitysyhteistyön tuloksia. On selvää, että terveyshaasteiden lisäksi kohtaamme globaalisti merkittäviä taloudellisia ja sosiaalisia seuraamuksia ensi vuonnakin. Toivomme, että sama hieno yhteistyö ja joustavuus järjestöjen ja ulkoministeriön välillä jatkuu myös ensi vuonna.
3. Hienoa että ministeri ja ministeriö ovat jatkaneet yritysten ja järjestöjen välisen yhteistyön kehittämistä. Useat ohjelmatukijärjestöt ovat olleet mukana prosessissa ja mielenkiinnolla ja innolla odotamme uudenlaista tekemistä ja mahdollisuuksia tämän yhteistyön suhteen.
4. Tänään esiteltävä selvitys on erinomainen katsaus toimintamalleihin eri maissa ja kokemuksiin täällä Suomessa. Siitä saamme jokainen hyviä ajatuksia omaan työhömme niin järjestöissä kuin myös teillä ministeriössä – vaikka suosituksilta olisimme odottaneetkin rohkeampia ja innovatiivisempia avauksia.
5. Koronapandemia on jo nyt opettanut meille paljon ja voisimme keskustella pitkään, miten se on vaikuttanut toimintaamme. Mutta päivän aiheeseen liittyen voinemme todeta, että kriisi on korostanut myös kehitysmaiden yksityissektorin roolia, olkoonkin se pääosin epävirallista ja muodoltaan pienyrittäjyyttä. Koronakriisi, rajoitteet ja liikkumiskiellot romuttivat monien pienyrittäjien arjen, mikä on johtanut mitä moninaisimpiin vaikutuksiin. Köyhyys lisääntyy ja esimerkiksi koulujen sulkemisella voi olla ennustamattomia pitkäaikaisia vaikutuksia nuorten tulevaisuuteen ja kehittyvien maiden talouteen.

Nyt järjestöjenkin on aika havaita yksityissektorin merkitys kehitysmaissa, ja on syytä miettiä, miten se vaikuttaa työhömme ja miten voimme eri toimintasektoreilla hyödyntää yhteistyötä yksityissektorin kanssa kehitystavoitteidemme saavuttamiseksi. Monet järjestöt tekevät jo tuloksekkaasti yhteistyötä yksityisen sektorin ja yritysten kanssa. Yhteistyöllä on monia muotoja ja sitä tehdään erilaisissa konteksteissa. Järjestöt kontribuoivat kehittyvien maiden yritystoiminnan kehittämiseen, tarjoavat ja kehittävät esim. yrittäjyys- ja ammattikoulutusta ja tukevat monin eri tavoin nuorten työllistymistä. Samalla järjestöillä on tärkeä rooli vastuullisen yritystoiminnan edistämisessä. Yhteistyön tavoite on poistaa äärimmäinen köyhyys maailmasta ja turvata hyvinvointi sosiaalisesti ja ympäristölle kestävällä tavalla.

1. Selvitys toteaakin, että niin monitoimijayhteistyö kokonaisuudessaan kuin järjestö-yritys-yhteistyökin sen osana on vain yksi tapa edistää Agenda2030:n ja kehitystavoitteiden saavuttamista. Tämä yhteistyömuoto itsessään ei ole päämäärä vaan keino päämäärien tavoitteluun. Olisikin mielekästä keskustella jatkossa siitä, kuinka kehitysyhteistyössä päästään entistä enemmän toimija- ja rahoitusinstrumenttikeskeisyydestä suunnitteluun, jota ohjaavat yhteiset tavoitteet.

Kehityspoliittisessa kansalaisyhteiskuntalinjauksessa (2017) todetaan: ”- - -Ministeriö kannustaa kansalaisjärjestöjä ja muita kansalaisyhteiskunnan toimijoita innovatiiviseen yhteistyöhön sekä keskenään että muiden toimijoiden kanssa.” Tällä hetkellä järjestöinstrumentit eivät juurikaan kannusta innovatiiviseen kokeiluun.

Näkemyksemme mukaan (ja tätä selvityksessäkin kuvailtiin) olemassa olevien instrumenttien haaste on, että ne eivät välttämättä taivu kovin hyvin siihen monipuoliseen työn kirjoon, mitä ohjelmatukijärjestötkin tekevät kehitysyhteistyön rinnalla esimerkiksi rauhan ja sovinnon työn saralla. Mielenkiinnolla odotammekin ministeriön linjauksia siitä, miten ja millä aikataululla kehitysyhteistyön toimintatapoja ollaan uudistamassa, jotta ne mahdollistaisivat joustavan yhteistyön eri toimijoiden välillä. Ja ohjelmatukijärjestöt myös mielellään osallistuvat tähän kehitystyöhön.

1. Selvityksessä kysytään: ”Tulisiko kehityspäämäärien laajemman toteutumisen vuoksi rahoituksen nostaa kehittyvien maiden yritysten roolia yritysyhteistyössä, eikä ainoastaan suomalaisten?” Järjestöt näkevät tämän hyvin relevanttina kysymyksenä. Tuntuisi luontevalta järjestö-yritys-yhteistyöltä, että yrityskumppani olisikin etelästä. Tämän toiminnan edistämisessä ja potentiaalisten kehittyvien maiden yrityskumppaneiden kartoittamisessa ulkoministeriöllä ja Team Finlandin verkostoilla voisi olla merkittävää tukevaa roolia.
2. Olemme kaikki uuden arjen ja toimintamallien edessä. Pandemian seurausten maailmassa on tärkeää toteuttaa *building back better* -mallia, mikä onnistuu joustavalla rahoituksella.

Tämä ohjelmatuen rahoituskierros tulee myös muuttamaan meidän toimintaamme, sillä hakukierros avaa mahdollisuuden entistä laajempaan järjestöjen osallistumiseen tähän tukimuotoon ja sitä kautta läheiseen yhteistyöhön ministeriön kanssa. Tämä tulee haastamaan meidät myös miettimään uusia toimintatapoja sille, miten ylläpidämme tätä yhteistyötä ja dialogia ministeriön kanssa. Kuulemme mielellämme myös teidän ministeriön virkamiesten näkemyksiä siitä, miten jatkossa voimme ylläpitää tätä yhteistyömuotoa.

Ohjelmatukijärjestöjen puolesta kiitän mahdollisuudesta tähän puheenvuoroon ja kiitokset vielä kerran tämän tilaisuuden järjestämisestä!